32005D0855
L 316/21
JURNALUL OFÍCIAL AL UNIUNII EUROPENE
DECIZIA COMISIEI
din 30 noiembrie 2005
de modificare a Deciziei 2005/734/CE de stabilire a măsurilor de biosecuritate de reducere a riscului de transmitere la păsările de curte și la alte păsări captive, prin intermediul păsărilor sălbatice, a influenței aviare înalt patogene cauzate de subtipul H5N1 al virusului influenței A și de stabilire a unui sistem de detectare timpurie în zonele expuse în mod special
[notificată cu numărul C(2005) 4687]
(Text cu relevanță pentru SEE)
(2005/855/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele sanitar-veterinare și zootehnice aplicabile în cadrul schimburilor intracomunitare cu anumite animale vii și produse în vederea realizării pieței interne (1), în special articolul 10 alineatul (4),
întrucât:
(1)
Pentru supravegherea situației în statele membre, Comisia adoptă Decizia 2005/732/CE din 17 octombrie 2005 de aprobare a programelor privind punerea în aplicare de către statele membre a studiilor privind influența aviară la păsările de curte și la păsările sălbatice în 2005 și de stabilire a regulilor în materie de informare și de eligibilitate pentru participarea financiară a Comunității la costurile de punere în aplicare a programelor respective (2).
(2)
Pentru a reduce riscul introducerii influenței aviare înalt patogene cauzate de subtipul H5N1 al virusului influenței A prin intermediul păsărilor migratoare în exploatațiile avicole și în alte instalații destinate creșterii păsărilor, se adoptă Decizia 2005/734/CE a Comisiei din 19 octombrie 2005 de stabilire a măsurilor de biosecuritate de reducere a riscului de transmitere la păsările de curte și la alte păsări captive, prin intermediul păsărilor sălbatice, a influenței aviare înalt patogene cauzate de subtipul H5N1 al virusului influenței A și de stabilire a unui sistem de detectare timpurie în zonele expuse în mod special (3).
(3)
În temeiul respectivei decizii, statele membre identifică exploatațiile speciale de creștere a păsărilor de curte sau a altor păsări captive care trebuie, pe baza datelor epidemiologice și ornitologice, considerate amenințate în special de subtipul H5N1 al virusului influenței A răspândit prin intermediul păsărilor sălbatice.
(4)
Ținând seama de evoluția epidemiologică ornitologică, trebuie să se prevadă reexaminarea acestor riscuri în mod regulat și permanent pentru a adapta zonele considerate expuse în mod special.
(5)
O clarificare este necesară în ceea ce privește rolul epidemiologic al păsărilor care participă la curse cu obstacole în cadrul evenimentelor culturale.
(6)
În plus, trebuie să se prevadă prelungirea perioadei de aplicare a măsurilor prevăzute de Decizia 2005/734/CE ținând seama de evoluția epidemiologică și ornitologică.
(7)
Prin urmare, Decizia 2005/734/CE trebuie modificată în consecință.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2005/734/CE se modifică după cum urmează:
1.
La articolul 1 se adaugă alineatul (4) după cum urmează:
„(4) Statele membre reexaminează periodic măsurile pe care le-au adoptat în conformitate cu alineatul (1) și ținând seama de studiile pe care le-au efectuat în conformitate cu Decizia 2005/732/CE pentru a le adapta la evoluția situației epidemiologice ornitologice în zonele din teritoriul lor considerate expuse în special introducerii influenței aviare.”
2.
La articolul 2a, alineatul (2) se înlocuiește cu următorul text:
„(2) Statele membre se asigură că orice prezență colectivă de păsări de curte și de alte păsări în piețe, spectacole, expoziții și evenimente culturale, inclusiv cursele cu obstacole, este interzisă.
Cu toate acestea, autoritatea competentă poate autoriza prezențele colective de păsări de curte și de alte păsări captive la aceste prezentări, sub rezerva unui rezultat favorabil al unei evaluări a riscurilor.”
3.
La articolul 4, data „1 decembrie 2005” se înlocuiește cu „31 mai 2006”.
4.
Anexa I se modifică în conformitate cu anexa la prezenta decizie.
Articolul 2
Statele membre iau, fără întârziere, măsurile necesare pentru a se conforma prezentei decizii și le publică. Statele membre informează de îndată Comisia cu privire la aceasta.
Articolul 3
Prezenta decizie se adresează statelor membre.
Adoptată la Bruxelles, 30 noiembrie 2005.